TARYBOS SPRENDIMAS
2004 m. spalio 21 d.
leidžiantis Portugalijai taikyti priemonę, nukrypstančią nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 21 straipsnio 1 dalies a punkto ir 22 straipsnio
(2004/738/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių įstatymų, susijusių su apyvartos mokesčiais, suderinimo - bendra pridėtinės vertės mokesčio sistema: vienodas apskaičiavimo pagrindas (1), ypač į jos 27 straipsnio 1 dalį,
atsižvelgdama į Komisijos pasiūlymą,
kadangi:
(1)
Komisijai pateiktame prašyme, kurį Komisijos Generalinis sekretoriatas užregistravo 2004 m. vasario 19 d., Portugalija prašė leisti taikyti išlygą išnešiojamosios prekybos sektoriuje.
(2)
Kitoms valstybėms narėms apie šį prašymą buvo pranešta 2004 m. kovo 26 d.
(3)
2004 m. kovo 30 d. Komisija informavo Portugaliją, kad turi visą informaciją, reikalingą prašymui įvertinti ir išnagrinėti.
(4)
Šia priemone siekiama leisti tam tikroms įmonėms, dirbančioms išnešiojamosios prekybos sektoriuje, vietoje perpardavėjų mokėti PVM nuo parduotų prekių su sąlyga, kad visa įmonės apyvarta gaunama iš išnešiojamosios prekybos, kurią vykdo savo vardu ir sąskaita veikiantys perpardavėjai, ir kad pardavimo visuomenei kainų sąrašai būtų sudaromi iš anksto ir jų laikomasi.
(5)
Ši priemonė būtų taikoma tik tais atvejais, kai įmonė tiesiogiai parduoda savo prekes perpardavėjams, o jie jas tiesiogiai perparduoda galutiniams vartotojams.
(6)
Pirmiau minėtas sąlygas atitinkančios įmonės, kurioms mokesčių administratorius išdavė tinkamą leidimą, valstybės iždui moka PVM nuo iš anksto nustatytos mažmeninės pardavimo kainos.
(7)
Todėl iš atitinkamų perpardavėjų nebus reikalaujama mokėti mokesčio už savo pardavimus ir todėl jie neturės jokios teisės į atskaitą.
(8)
Ši priemonė nukrypsta nuo Šeštosios direktyvos 21 straipsnio 1 dalies a punkto, nes didmenininkas laikomas asmeniu, kuriam tenka pareiga skaičiuoti PVM už pardavimą, vykdomą perpardavėjų galutiniams vartotojams.
(9)
Todėl didmenininkai privalo vykdyti pareigas, susijusias su mokesčių deklaravimu, sąskaitų išrašymu, mokesčių mokėjimu ir t. t. dėl prekių, kurias perpardavėjai perka iš jų ir tiekia galutiniams vartotojams; šie perpardavėjai dėl tokių prekių yra atleidžiami nuo minėtų pareigų, nukrypstant nuo 22 straipsnio.
(10)
Portugalijai aptariamą priemonę jau buvo leista taikyti pagal ankstesnį 1999 m. sausio 18 d. Tarybos sprendimą 1999/82/EB (2), taikytą nuo 1999 m. sausio 1 d. iki 2000 m. gruodžio 31 d.
(11)
Komisijos nuomone, ši išlyga yra supaprastinimo priemonė ir dėl to atitinka Šeštosios direktyvos 27 straipsnyje nustatytas sąlygas.
(12)
Šią priemonę reikėtų leisti taikyti iki 2009 m. gruodžio 31 d.
(13)
Ši priemonė nepakeis PVM sumos, surenkamos galutinio vartojimo etape ir nepaveiks neigiamai Europos Bendrijų nuosavų išteklių, gaunamų iš pridėtinės vertės mokesčio,
PRIĖMĖ ŠĮ SPRENDIMĄ:
1 straipsnis
Portugalijos Respublikai leidžiama iki 2009 m. gruodžio 31 d. išnešiojamosios prekybos sektoriuje taikyti specialią apmokestinimo priemonę, kurioje yra nuostatų, nukrypstančių nuo Šeštosios direktyvos 77/388/EEB.
Įmonės, kurių visa apyvarta yra gaunama iš išnešiojamosios prekybos, kurią vykdo savo vardu ir sąskaita veikiantys perpardavėjai, gali prašyti administratoriaus leidimo taikyti toliau pateikiamų 2 ir 3 straipsnių nuostatas su sąlyga, kad:
a)
visos įmonės parduodamos prekės įtrauktos į iš anksto sudarytą galutiniame vartojimo etape nustatytų kainų sąrašą;
b)
įmonė tiesiogiai parduoda savo prekes perpardavėjams, kurie patys jas tiesiogiai parduoda galutiniams vartotojams.
2 straipsnis
Nukrypstant nuo Šeštosios direktyvos 77/388/EEB 21 straipsnio 1 dalies a punkto, įmonėms, kurioms leista taikyti šią specialią priemonę, tenka pareiga mokėti PVM už perpardavėjų galutiniams vartotojams tiekiamas prekes.
3 straipsnis
Perpardavėjai, perkantys iš įmonių, kurioms leista taikyti šią specialią priemonę, yra atleidžiami nuo Šeštosios direktyvos 77/388/EEB 22 straipsnyje nustatytų pareigų dėl prekių, kurias jie tiekia galutiniams vartotojams.
4 straipsnis
Šis sprendimas skirtas Portugalijos Respublikai.
Priimta Liuksemburge, 2004 m. spalio 21 d.